Dít is my storie… on Straatwerk
Written by admin	"Hallo, my naam is Lee-Ann…
"Die lekkerste oomblik die hele week was toe ek en Ryan onder die straatlig op die sypaadjie gesit en Huisgenoot lees het. Ons het na al die prentjies gekyk en gelag, al kon ons nie al die woorde lees en verstaan nie.
"Ek is nege jaar oud en al wêreld wat ek ken is die straat waar ek bly en die pad skool toe. Ek weet ook waar die stasie is en ek speel graag laat in die aande daar saam met van die ander kinders. Daar is mense wat sê dit is gevaarlik maar my ma gee nie om nie, so ek verstaan nie hoekom almal so aangaan nie.
"My ma en my pa gebruik drugs en baie mense kom na ons huis toe om daar drugs te rook. Dit gaan al so vandat ek 'n baba is, so ek is al gewoond daaraan. Wanneer die jongetjies daar inkom leer hulle my hoe om gangster signs te maak en as ek dit regkry dan gee hulle vir my 'n five bob vir 'n pakkie chips. Langs ons en oorkant ons verkoop vreemde mense los lekkers en chips. Party mense sê hulle is van Nigerië. Ander sê hulle is van Somalië. Ek weet regtig nie, maar die chips is lekker.
"Antie Lisa het jare terug vir my 'n vraag gevra en die antwoord geleer. Sy het gevra:'Wat is Antie Lisa vir Lee-Ann?' en dan moes ek antwoord: 'Lief' en dan het Antie Lisa gevra: 'Hoeveel' en dan het ek gesê: 'BAIE lief'. Dit was 'n game van lank gelede maar ek glo nog steeds vir Antie Lisa en as sy sien ek voel nie lekker nie, speel ons die vra-speletjie en dan voel ek sommer baie beter.
"Ek hardloop baie aande na Antie Lewena toe as ek sien daar is nie kos by die huis nie. Of ek skarrel vir 'n five bob en koop 'n pakkie chips. Ek is nie altyd lus vir al die kinders by Antie Lewena se huis nie. My ma worry nie baie met die kosmakery nie, dis maar meer my pa wat maak.
"Ek het 'n goeie maatjie gehad, maar sy kan mens baie seermaak as mens nie doen wat sy sê nie. Ons is nie nou meer vreeslike goeie vriende nie. Ek weet nie hoekom dit so is nie, maar ek sukkel om vriende vir lank te hou.
"Die jongetjies, taxi drivers en kleiner seuns hou vreeslik baie van my. Soms doen hulle snaakse dinge met my. En hulle knip vir my oog, dan knip ek terug. Ek weet hoe om te glimlag dat almal van my hou.
"Om die hoek is daar langs 'n huis 'n hok met 'n groot staaldeur. Daar is net so 'n klein gaatjie daarin en alles gebeur agter daardie toe deur. Dis drugs. Ek weet dit, want as my ma by die huis kom raak sy besig met die sakkies goed wat sy gekoop het en dan weet ek, ek moenie haar pla nie.
"My hart is meestal seer. Daar is baie dinge in my lewe wat nie reg is nie. Ek weet al klaar wat dit is om my lyf weg te gee vir 'n R5 en hoe om my smile te gebruik dat al die mans doen wat ek vra.